ଜରିମାନା ନାହିଁ ତ ଖଣି ନାହିଁ\nକେନ୍ଦୁଝର ୨୩।୧୨ (ସ୍ବ.ପ୍ର.)- କେନ୍ଦୁଝର ଜିଲାରେ ଖଣି ଦୁର୍ନୀତିର ପର୍ଦ୍ଦାଫାଶ ହେବା ପରେ\nଜରିମାନା ନାହିଁ ତ ଖଣି ନାହିଁ December 23rd, 00:00 AM December 23rd, 00:00 AM\nକେନ୍ଦୁଝର ୨୩।୧୨ (ସ୍ବ.ପ୍ର.)- କେନ୍ଦୁଝର ଜିଲାରେ ଖଣି ଦୁର୍ନୀତିର ପର୍ଦ୍ଦାଫାଶ ହେବା ପରେ ଖଣି କମ୍ପାନୀ ଉପରେ ଧାର୍ଯ୍ୟ ହୋଇଥିବା ଜରିମାନା ଆଦାୟ ହୋଇ ପାରିନାହିଁ । ସର୍ବୋଚ୍ଚ ନ୍ୟାୟାଳକୟଙ୍କ କଡା ଆଭିମୁଖ୍ୟ ପରେ ଖଣି କମ୍ପାନୀମାନେ ଚିନ୍ତାରେ ପଡିଯାଇଛନ୍ତି। ଆସନ୍ତା ୩୧ ତାରିଖ ସୁଦ୍ଧା ଜରିମାନା ପଇଠ ନ କଲେ ହାତରୁ ଖଣି ଚାଲିଯିବ । ଏହି ପରିପ୍ରେକ୍ଷୀରେ ବଡ ବଡ ଖଣି ସଂସ୍ଥା ଜରିମାନା ପଇଠ ପାଇଁ ଉଦ୍ୟମ ଚଳାଇଥିବା ବେଳେ ଛୋଟ ଖଣି ସଂସ୍ଥା ଉପାୟ ଖୋଜୁଛନ୍ତି। ଅଦ୍ୟାବଧି ୪ଟି ଖଣି ସଂସ୍ଥା ଜରିମାନା ଅର୍ଥ ଜମା କରିସାରିଥିବା ଜଣାପଡିଛି। ଅନ୍ୟପକ୍ଷେ ଜରିମାନା ବାବଦ ବିପୁଳ ଅର୍ଥ ବକେୟା ପଡିଥିବାରୁ ଏହା ବିଭାଗର ଚିନ୍ତା ବଢାଇଛି। ଉଲ୍ଲେଖନୀୟ ଯେ, ଜିଲାର ବିଭିନ୍ନ ଖଣିରେ ୪୬ ହଜାର କୋଟି ଟଙ୍କାର ବେଆଇନ କାମ ହୋଇଥିବାର ଅଭିଯୋଗ ହୋଇଥିଲା। ପରବର୍ତ୍ତୀ ସମୟରେ ରାଜ୍ୟ ସରକାର ଏହାକୁ କମାଇ ୧୮ ହଜାର କୋଟି ଟଙ୍କା ଆଦାୟ କରିବା ଲାଗି କହିବାରୁ ଏହାକୁ ନେଇ ବିରୋଧ ଦଳ ବିରୋଧ କରିଥିଲେ। ଏପରି କି ଖଣି ସଂସ୍ଥା ପ୍ରତି ସରକାର କୋହଳ ମନୋଭାବ ପୋଷଣ କରୁଥିବା ଅନେକେ ପ୍ରଶ୍ନ ଉଠାଇଥିଲେ। ଜରିମାନା ଦେବାରୁ ବର୍ତ୍ତିବା ଲାଗି ଖଣି ସଂସ୍ଥା ମାଇନିଂ ଟ୍ରିବ୍ୟୁନାଲ ( ରିଭିଜନ ଅଥରିଟି) ର ଦ୍ୱାରସ୍ଥ ହୋଇଥିଲେ । କିନ୍ତୁ ସୁପ୍ରିମକୋର୍ଟ ଶତ ପ୍ରତିଶତ ଜରିମାନା ଆଦାୟ କରିବାକୁ ଆଦେଶ ଦେବା ପରେ ସମସ୍ତେ ନାଚାର ହୋଇଛନ୍ତି। କେନ୍ଦୁଝର ଜିଲାରେ ରାଜ୍ୟର ସର୍ବାଧିକ ୩୧.୩୩ ପ୍ରତିଶତ ଖଣି ରହିଛି । ଯୋଡା ଖଣି ମଣ୍ଡଳରେ ସର୍ବାଧିକ ୧୦୧ ଖଣି ଥିବା ବେଳେ କେନ୍ଦୁଝର ମଣ୍ଡଳରେ ୨୪ଟି ଖଣି ରହିଛି। ଏଥିରୁ ଯୋଡାରେ ୨୪ ଓ କେନ୍ଦୁଝର ମଣ୍ଡଳରେ ୩ ଖଣି ଏବେ କାର୍ଯ୍ୟକ୍ଷମ ରହିଛି । ୮୭ ଖଣି କାର୍ଯ୍ୟକ୍ଷମ ନ ଥିବା ବେଳେ ୧୦ଟି ଅସ୍ଥାୟୀ ଭାବେ ବନ୍ଦ ରହିଛି। ଗୋଟିଏ ଖଣିକୁ ସରେଣ୍ଡର କରାଯାଇଛି। ଅସ୍ଥାୟୀ ଭାବରେ ଖଣିଜପଥର ପରିବହନ ପାଇଁ ଗୋଟିଏ ମାତ୍ର ଖଣିକୁ ଅନୁମତି ମିଳିଛି। ଖଣି ଦୁର୍ନୀତି ନେଇ ଖୋଳତାଡ ପରେ ଏହି ଜିଲାରେ ଖଣି ଇଲାକାର ଦୃଶ୍ୟପଟ ବଦଳି ଯାଇଛି। ସୂଚନା ଅନୁୟାୟୀ ବେଆଇନ ଖଣି କାମ ହୋଇଥିବାରୁ ସାରଦା କମ୍ପାନୀ ଉପରେ ୧୯୮୩.୮୬ କୋଟି, ଏସେଲ ମାଇନିଂ ଉପରେ ୧୧୦୨.୬୩ କୋଟି, ମେସ୍କୋ ଉପରେ ୯୨୪.୭୫ କୋଟି, ପଟ୍ଟନାୟକ ମିନେରାଲ ଉପରେ ୪୮୦.୧୪ କୋଟି, ଜରିମାନା ଧାର୍ଯ୍ୟ କରାଯାଇଛି। ସେହିପରି ଓଏମସି ଉପରେ ୨୧୭୭.୯୬ କୋଟି, ଆରପି ସାଓ ୧୧୨୭.୦୧ କୋଟି, ସିରାଜଉଦ୍ଦିନ ଉପରେ ୭୫୫.୨୪ କୋଟି, କେଜେଏସ ଆହୁଲଓାଲିଆ ୭୧୯.୧୯ କୋଟି, ବିପିଏମଇ ଉପରେ ୮୩୮.୦୮ କୋଟି, ରୁଙ୍ଗଟା ମାଇନସ ଉପରେ ୨୯୧.୪୨ କୋଟି, ଟିସ୍କୋ ଉପରେ ୬୧୪.୪୧ କୋଟି, ଓଏମଡିସି ଉପରେ ୬୪୨.୯୪ କୋଟି ଜରିମାନା ହୋଇଛି। ଇନ୍ଦ୍ରାଣୀ ପଟ୍ଟନାୟକ ଖଣି ଉପରେ ୧୬୧.୩୫ କୋଟି, ରୁଙ୍ଗଟା ସନ୍ସ ଉପରେ ୩୬୬.୭୯ କୋଟି, ଏମଏଲ ରୁଙ୍ଗଟା ୧୦୬.୧୩ କୋଟି, କେଏମସି ଉପରେ ୨୦୧.୦୯ କୋଟି , ଗୀତାଞ୍ଜଳି ମହାନ୍ତି ଖଣି ଉପରେ ୧୮୫.୯୫ କୋଟି ଜରିମାନା ହୋଇଥିବା ବେଳେ ଗନ୍ଧମାର୍ଦ୍ଦନ ସ୍ପଞ୍ଜ ଆଇରନ ଲିଃ ଉପରେ ୨୭୩.୧୨ କୋଟି, ବିକେ ମହାନ୍ତି ଖଣି ଉପରେ ୩୮୪.୭୫ କୋଟି, ନ୍ୟାଶନାଲ ଇଣ୍ଟରପ୍ରାଇଜେସ ଉପରେ ୪୦୨.୧୨ କୋଟି ଟଙ୍କା ଜରିମାନା ଅନାଦେୟ ହୋଇ ପଡିଛି। ଅନୁରୂପ ଭାବେ ଡ. ସରୋଜିନୀ ପ୍ରଧାନ ଖଣି ଉପରେ ୨୧୬.୮୬ କୋଟି, କେଏନ ରାମ ଉପରେ ୨୩୬.୩୬ କୋଟି, ମାଲ ରାୟ ଖଣି ଉପରେ ୨୨୩.୫୭ କୋଟି, ଜିନ୍ଦଲ ଉପରେ ୧୩୭.୮୨ କୋଟି, କେପି ଏଣ୍ଟରପ୍ରାଇଜେସ ଉପରେ ୧୯୮.୧୮ କୋଟି, ଡିଆର ପଟ୍ଟନାୟକ ଖଣି ଉପରେ ୭୪.୦୧ କୋଟି, ଏଏମଟିସି ଉପରେ ୧୪୬.୪୩ କୋଟି, ଏସଏନ ମହାନ୍ତି ଖଣି ଉପରେ ୧୫୧.୦୬ କୋଟି, ଜେଏନ ପଟ୍ଟନାୟକ ଖଣି ଉପରେ ୧୨୩.୮୭ କୋଟି, ଏଚ୍ଜି ପାଣ୍ଡିଆ ଖଣି ଉପରେ ୮୬.୪୧ କୋଟି, ବିସି ଦେବ ଖଣି ଉପରେ ୧୧୬. ୮୪ କୋଟ ଜରିମାନା କରାଯାଇଛି। ସେହିପରି ଟିବି ଲାଲ ଖଣି ଉପରେ ୯୩.୦୪ କୋଟି, ଏମଜି ମହାନ୍ତି ଖଣି ଉପରେ ୩୨.୬୭ କୋଟ ଏବଂ ଅର୍ଜୁନ ଲୋଧା ଖଣି ଉପରେ ୬୩.୪୩ କୋଟି ଜରିମାନା ଧାର୍ଯ୍ୟ ହୋଇଥିବା ଜଣାପଡିଛି । ଅଦ୍ୟାବଧି ମାତ୍ର ୪ ଖଣି ସଂସ୍ଥା ଜରିମାନା ଅର୍ଥ ଜମା କରିସାରିଥିବା ବେଳେ ଅନ୍ୟମାନଙ୍କ ହାତରେ ଆଉ ମାତ୍ର ଏକ ସପ୍ତାହ ସମୟ ରହିଛି। ସୂଚନାଯୋଗ୍ୟ ଯେ ମାଇନିଂ ଆଣ୍ଡ ମିନେରାଲ ଡେଭେଲପମେଣ୍ଟ ଆକ୍ଟ ସେକ୍ସନ ୨୧(୫) ରେ ଏହି ଜରିମାନା ଆଦାୟ କରାଯାଉଛି। ଜରିମାନା ଦେବା ସମୟ ପାଖେଇ ଆସୁଥିବାରୁ ଖଣିସଂସ୍ଥାଗୁଡିକ ଲାଗି ଏଥର ବଡଦିନ ଓ ନବବର୍ଷ ଉତ୍ସବ ପାଳନ ଫିକା ପଡିଯାଇଛି।
